กลต.แนะนำอนันดา
เปิดโอกาสชี้แจงข้อมูลรายย่อยมากขึ้น ยันเกณฑ์มาร์เก็ตแคปมาตรฐานสากล
14 ธ.ค. 2555

เปิดโอกาสชี้แจงข้อมูลรายย่อยมากขึ้น ยันเกณฑ์มาร์เก็ตแคปมาตรฐานสากล
 ก.ล.ต.ลั่นไม่แก้เกณฑ์ไอพีโอใช้มาร์เก็ตแคป 5,000 ล้านบาท ระบุเป็นระดับสากลกรณี ANAN ชี้แจงในหนังสือชี้ชวนชัดเจน แนะบริษัทและที่ปรึกษาทางการเงินควรให้ข้อมูลนักลงทุนรายย่อยมากกว่านี้
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.คงไม่ไปแก้เกณฑ์รับหลักทรัพย์ที่อนุมัติให้บริษัทที่จะเสนอขายหุ้นให้ประชาชนเป็นครั้งแรก (ไอพีโอ) ใช้มูลค่าหลักทรัพย์ตามราคาตลาด (มาร์เก็ตแคป) 5,000 ล้านบาท ทั้งที่บริษัทนั้นยังขาดทุนสุทธิสามารถเข้าจดทะเบียนในตลาดหลักทรัพย์แห่งประเทศไทย และตลาดหลักทรัพย์เอ็ม เอ ไอ เนื่องจากเป็นการปรับเกณฑ์ขึ้นมาเพื่อให้ทัดเทียมกับมาตรฐานสากล
“ต่างประเทศส่วนใหญ่มีการใช้เกณฑ์นี้ เราควรยอมรับการเปลี่ยนแปลงที่กำลังจะเกิดขึ้นเหมือนกับในหลายประเทศ อีกทั้งการให้ความสำคัญกับการมีกำไรสุทธิเพียงอย่างเดียวคงไม่ใช่คำตอบทั้งหมดของกิจการ เพราะบางทีกำไรการดำเนินงานจริงดีแต่ถูกหักไปกับดอกเบี้ยที่สูง หรือบางธุรกิจที่ต้องการลงทุนมากเพื่อนำไปขยายธุรกิจจริง ซึ่งทั้งหมดนี้ ก.ล.ต.ยังมีการติดตามดูในรายละเอียดหนังสือชี้ชวนหรือการเปิดเผยข้อมูลให้มีความชัดเจนเหมือนเดิม” นายวรพล กล่าว 
ทั้งนี้ หลังบริษัท อนันดา ดีเวลลอปเม้นท์ (ANAN) เข้าจดทะเบียนในตลาดหลักทรัพย์วันแรกแล้วราคาหุ้นปรับลงต่ำกว่าราคาไอพีโอมาก จึงเกิดคำถามคาใจกับการให้ข้อมูลหรือการตั้งราคาไอพีโอของบริษัทว่าสูงเกินไป เพราะเป็นบริษัทที่ใช้เกณฑ์มาร์เก็ตแคปเป็นรายแรกและบริษัทยังมีผลขาดทุนอยู่
นายวรพล กล่าวต่อว่า กรณีของ ANAN ถือว่ามีการชี้แจงในหนังสือชี้ชวนชัดเจนเกี่ยวกับข้อระวังหลังมีการใช้เกณฑ์รับหลักทรัพย์ใหม่ 
อย่างไรก็ตาม บริษัท อนันดา และบริษัทที่ปรึกษาทางการเงินควรมีการอธิบายและให้ข้อมูลกับผู้ลงทุนมากขึ้น ในขณะเดียวกันเมื่อมีเกณฑ์หรือสินค้าการลงทุนใหม่ออกมาผู้ลงทุนก็ควรมีการศึกษาในรายละเอียดอย่างรอบคอบด้วย
ด้านนายชานนท์ เรืองกฤตยา ประธานกรรมการบริหารและกรรมการผู้จัดการใหญ่ บริษัท อนันดา ดีเวลลอปเม้นท์ กล่าวว่า ขณะนี้บริษัท อานันดา ร่วมปรึกษากับบริษัทหลักทรัพย์บัวหลวงในการให้ข้อมูลแก่นักลงทุน โดยจะต้องหาวิธีการที่มีประสิทธิภาพมากที่สุด
“ผมอยากจะให้ข้อมูลแก่นักลงทุนรายย่อยมากๆ แต่จะต้องหาวิธีการนำเสนอที่มีประสิทธิภาพและมีความโปร่งใส เพื่อต้องการดูแลผู้ถือหุ้นทุกกลุ่ม” นายชานนท์ กล่าว
อย่างไรก็ตาม นายชานนท์ ยอมรับว่าในช่วงที่ยื่นไฟลิงขออนุญาตเสนอขายหุ้นต่อสำนักงาน ก.ล.ต. ได้ระมัดระวังการให้ข้อมูลมาก
ด้านการซื้อขายหุ้น ANAN วันที่ 13 ธ.ค.ที่ผ่านมา ระหว่างวันราคาขยับขึ้นถึง 3.80 บาท สุดท้ายกลับมาปิดที่ 3.72 บาทเท่ากับวันก่อน ด้วยมูลค่าการซื้อขายเพียง 130 ล้านบาท
สำหรับความคืบหน้าในการจัดตั้งกองทุนโครงสร้างพื้นฐาน เลขาธิการ ก.ล.ต. กล่าวต่อว่า ตอนนี้สำนักงานอยู่ระหว่างการศึกษาเพื่อเพิ่มประเภทโครงสร้างพื้นฐานที่จะมีการจัดตั้งเป็นกองทุนอีก 2 ข้อ คือ ประเภทการลงทุนท่อน้ำมันหรือท่อก๊าซธรรมชาติ และวางระบบเทคโนโลยีและนวัตกรรมเข้าไปในประเภทกิจการที่สามารถจัดตั้งกองทุนโครงสร้างพื้นฐานได้ จากปัจจุบันมีอยู่ทั้งหมด 10 ประเภท ซึ่งคงใช้เวลาพิจารณาอีกสักพัก จึงไม่สามารถระบุเวลาได้ว่าจะเริ่มใช้ได้เมื่อไร
อย่างไรก็ดี เมื่อไม่กี่วันมานี้บริษัท บีทีเอส กรุ๊ป โฮลดิ้งส์ (BTS) ได้ยื่นไฟลิงเพื่อตั้งกองทุนโครงสร้างพื้นฐานขนาด 5-6 หมื่นล้านบาท ซึ่งถือเป็นบริษัทแรกที่ได้ยื่นไฟลิงมาทางสำนักงาน
ด้านนายวิชา โตมานะ กรรมการผู้จัดการ ฝ่ายวาณิชธนกิจ บริษัทหลักทรัพย์ ฟิลลิป (ประเทศไทย) ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่ายหุ้นเพิ่มทุนของ บริษัท แอร์โรว์ ซินดิเคท (ARROW) เปิดเผยว่า ARROW ตั้งราคาขายหุ้นละ 5.50 บาท ถือเป็นระดับราคาที่เหมาะสมกับปัจจัยพื้นฐาน โดยมีอัตราส่วนราคาต่อกำไรต่อหุ้นที่ 12.12 เท่า และมีส่วนลดให้กับนักลงทุนถึง 45.58%